N á v r h

Zákon

z   ..................,

ktorým sa mení a dopĺňa zákon č. 221/2006 Z. z. o výkone väzby

	Národná rada Slovenskej republiky sa uzniesla na tomto zákone:

Čl. I
	
	Zákon č. 221/2006 Z. z. o výkone väzby sa mení a dopĺňa takto:

1. Za § 2 sa vkladá § 2a, ktorý vrátane nadpisu znie:

„2a
Obmedzenie základných práv a slobôd

	(1) Počas výkonu väzby je obvinený obmedzený najmä v práve na nedotknuteľnosť osoby a jej súkromia, slobode pohybu a pobytu, zachovaní listového tajomstva a tajomstva dopravovaných správ a iných písomností, v práve slobodnej voľby povolania a v práve na slobodné užívanie majetku.
             (2) Počas výkonu väzby obvinený nemá právo na štrajk, slobodne sa zhromažďovať a združovať v spolkoch, spoločnostiach alebo iných združeniach, zakladať odborové organizácie a združovať sa v nich, slobodne si vybrať lekára a zdravotnícke zariadenie. Obvinený nemôže vo výkone väzby zakladať politické strany, politické hnutia a združovať sa v nich a nemôže vykonávať volené a iné verejné funkcie. 

2. V poznámke  pod  čiarou  k  odkazu  5  sa  citácia  „§  11  písm.  a)  zákona  Národnej  rady Slovenskej republiky č. 272/1994 Z.z. o ochrane zdravia ľudí“ nahrádza citáciou „zákon č. 126/2006 Z.z. o verejnom zdravotníctve a o zmene a doplnení niektorých zákonov.“.

3. V § 7 ods. 5 sa slová „dekompenzačná cela“ vo všetkých tvaroch v celom texte nahrádza slovami „kompenzačnej miestnosti“.

4. V  §  9  odsek 1  vrátane poznámok k odkazom 7) a 7a) znie:
„(1) Príslušník zboru predvedie obvineného v ústave pred orgán činný v trestnom konaní, súd, obhajcu, osoby a orgány uvedené v § 59 a 60, probačného a mediačného úradníka7) v pracovných dňoch v čase medzi 7.00 h a 17.00 h a v dňoch pracovného voľna7a)  v čase medzi 7.00 h a 15.00 h na základe ich žiadosti. Pred iné orgány alebo osoby možno obvineného predviesť len po predchádzajúcom súhlase orgánu činného v trestnom konaní alebo súdu, ak ďalej nie je ustanovené inak. Žiadosť o predvedenie obvineného na deň pracovného pokoja a vo sviatok doručí oprávnený orgán riaditeľovi ústavu najneskôr do 12.00 hodiny predchádzajúceho pracovného dňa.“.

	Poznámka pod čiarou k odkazu 7) a 7a) znie:
„7) § 10 ods. 1 zákona č. 301/2005 Z.z. Trestný poriadok a zákon č. 550/2003 Z.z. o probačných a mediačných úradníkoch a o zmene a doplnení niektorých zákonov.
7a) Zákon Národnej rady Slovenskej republiky č. 241/1993 Z.z. o štátnych sviatkoch, dňoch pracovného pokoja a pamätných dňoch v znení neskorších predpisov.“.

5. V § 9 odsek 6 znie:
„(6) Príslušným orgánom činným v trestnom konaní alebo súdom vydávajúcim súhlas na predvedenie obvineného pred iné orgány alebo osoby podľa odseku 1 a predvedenie mimo ústav podľa odsekov 3 a 4 sa rozumie v prípravnom konaní sudca pre prípravné konanie alebo prokurátor, ktorý vo veci koná, a po podaní obžaloby predseda senátu alebo samosudca, ktorý vo veci koná.“.

6. V § 12 odsek 7 znie:
„(7) Kompenzačná miestnosť je miestnosť špeciálne upravená tak, aby si obvinený nemohol spôsobiť ujmu na zdraví. Do kompenzačnej miestnosti sa umiestni obvinený na dobu do odznenia príznakov jeho nekontrolovateľného správania. Kompenzačná miestnosť neslúži na ubytovanie obvineného; na vybavenie kompenzačnej miestnosti sa nevzťahujú ustanovenia odsekov 2 až 5. Kompenzačná miestnosť musí spĺňať požiadavky na umelé osvetlenie, tepelno-vlhkostnú mikroklímu a vykurovanie ustanovené osobitným predpisom8).“.

7. V § 12 ods. 10 sa vypúšťa.

8. V  poznámke  pod  čiarou  k  odkazu  9  sa  citácia  „§ 11  písm. a)  zákona  Národnej   rady Slovenskej  republiky č.  272/1994 Z. z. o  ochrane zdravia ľudí“  nahrádza citáciou  „zákon č. 126/2006 Z.z. o verejnom zdravotníctve.“.

9. V § 16 odsek 4 znie:
	„(4) Lekár informuje riaditeľa ústavu o vážnom ochorení alebo zranení obvineného, ktoré ohrozuje jeho život alebo zdravie; riaditeľ ústavu ďalej postupuje podľa osobitného predpisu.11)“.

10. § 20 odsek 1 vrátane odkazu a poznámky k nemu, znie: 
„(1) Obvinený má právo prijímať a na vlastné náklady odosielať písomné správy v listinnej podobe (ďalej len „korešpondencia“) bez obmedzenia, ak ďalej nie je ustanovené inak. Povolenú hmotnosť a rozmery písomných správ v listinnej podobe ustanovujú poštové podmienky12a).

	Poznámka pod čiarou k odkazu 12a) znie:
„12a)  Poštové  podmienky  k poštovým  službám,  ktoré  podľa  zákona  č.  507/2001  Z.z. o poštových službách v znení neskorších predpisov poskytuje Slovenská pošta.“.

11. V § 21 odsek 1 prvá veta časť po bodkočiarku znie: „Obvinený má právo dvakrát za mesiac v trvaní 15 minút v čase a rozsahu určenom v ústavnom poriadku telefonovať iba prostredníctvom telefónneho automatu umiestneného v ústave.“. 

12. V § 21 odsek 2 znie:	
	„(2) Obvinený môže volať najviac piatim osobám, ktoré uvedie  vo svojej písomnej žiadosti. Zbor je oprávnený hovor kontrolovať prostredníctvom kamery a elektronicky zaznamenávať údaje o priebehu hovoru. Záznam o priebehu hovoru môže obsahovať len údaje o volaných telefónnych číslach, čase a dĺžke hovoru a pretelefonovanej finančnej čiastke. Riaditeľ ústavu môže v odôvodnených prípadoch povoliť obvinenému, ktorý nie je v kolúznej väzbe, telefonovať aj s inou osobou alebo v inom, ako ústavným poriadkom vyhradenom čase“.

13. V § 22 odsek 2 sa za slová „ a iné obdobné látky,“ vkladajú slová „cigarety, tabak a iné tabakové výrobky,“.

14. V § 23 odseky 1 a 2 znejú:
„(1) Ak orgán činný v trestnom konaní alebo súd pri vzatí obvineného do  väzby alebo počas jej trvania vydá príkaz na zaistenie peňažných prostriedkov v slovenskej mene, cudzej mene alebo cenín, ústav ich prevezme a eviduje na konte obvineného; s peňažnými prostriedkami môže obvinený nakladať až po písomnom súhlase orgánu činného v trestnom konaní.
           (2) Ak orgán činný v trestnom konaní alebo súd pri vzatí obvineného do výkonu väzby alebo počas jej trvania nevydá príkaz podľa odseku 1, peňažné prostriedky v slovenskej mene, cudzej mene alebo ceniny ústav prevezme a eviduje na konte obvineného. Obvinený môže     s peňažnými prostriedkami nakladať v súlade so všeobecne záväznými právnymi predpismi.“.
            
Doterajšie odseky 2 až 5 sa označujú ako odseky 3 až 6.

15. V § 23 ods. 4 sa na konci bodka vypúšťa a pripájajú sa slová „v dobe prepustenia z výkonu väzby; ak ide o cudzinca, do miesta jeho pobytu v Slovenskej republike, ak  také nie je, do najbližšieho sídla zastupiteľského úradu štátu, ktorého je držiteľom cestovného dokladu, a ak ide o osobu bez štátneho občianstva, po hranicu v mieste opustenia Slovenskej republiky.“.

16. V § 23 ods. 5 sa písmená a) až d) nahrádzajú písmenami a) a b), ktoré znejú:
„a)   pohľadávky spojené s výkonom väzby a výkonom trestu,
b)	pohľadávky ostatných oprávnených evidovaných v ústave.“.

17. Citácia v poznámke pod čiarou k odkazu 16 sa dopĺňa citáciou: „zákon č. 461/2003 Z. z.   v znení neskorších predpisov, zákon č. 328/2002 Z. z. v znení neskorších predpisov.“.

18. V § 27 ods. 4 sa slová „knižnice v ústave“ nahrádzajú slovami „väzenskej knižnice“.

19. V § 30 ods. 1 sa na konci bodka nahrádza čiarkou a dopĺňa sa písmenami m) a n), ktoré znejú:
      	„m) dodržiavať opatrenia a pokyny týkajúce sa bezpečnosti a ochrany pri práci a ochrany pred požiarmi a pri výkone práce používať predpísané osobné ochranné pracovné prostriedky a oznamovať vznik úrazu v súlade so zákonom o bezpečnosti a ochrane zdravia pri práci,
	„n) nosiť preukaz obvineného.“.

20. Za § 30 sa vkladá § 30a, ktorý vrátane nadpisu znie:

„30a
Preukaz obvineného

	Preukaz obvineného je určený na identifikáciu obvineného, reguláciu pohybu a uplatnenie niektorých práv obvineného; najmä telefonovania a nákupu  potravín a vecí osobnej potreby.“ Obsahuje fotografiu, meno, priezvisko, základné číslo a čiarový kód obvineného.

21. V § 32 ods. 5 sa za slovo „odmeny“ vkladá čiarka a slová „nemocenských dávok21a) a úrazových dávok21b)“.

Poznámky pod čiarou k odkazom 21a a 21b znejú:
„21a) § 2 ods. 2 zákona č. 462/2003 Z.z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov, § 13 ods. 1 písm. a) zákona             č. 461/2003 Z.z. v znení neskorších predpisov.
21b) § 13 ods. 3 písm. a) zákona č. 461/2003 Z.z. v znení neskorších predpisov.“.

22. V § 32 sa za odsek 5 vkladajú nové odseky 6 až 8, ktoré znejú:
„(6) Ak obvinený, voči ktorému  bol nariadený výkon rozhodnutia zrážkami zo mzdy, nastúpi do výkonu väzby, postupuje sa podľa osobitného predpisu22a); pritom za mzdu povinného sa považuje pracovná odmena, ak z nej možno uspokojiť pohľadávku.
(7) Ak bol obvinený premiestnený do iného ústavu, tento ústav preberá výkon rozhodnutia zrážkami z jeho pracovnej odmeny; zmena ústavu nemá vplyv na poradie vymáhaných pohľadávok.
(8) Premiestnenie obvineného do iného ústavu sa nepovažuje za zmenu platiteľa mzdy.22b)“.

Doterajší odsek 6 sa označuje ako odsek 9.

Poznámky pod čiarou k odkazom 22a a 22b znejú:
„22a) § 293 až 295 Občianskeho súdneho poriadku v znení neskorších predpisov.
22b)  Napríklad § 293 až 296 Občianskeho súdneho poriadku v znení neskorších predpisov.“.

23. V § 32 odsek 9, ktorý vrátane poznámky pod čiarou k nemu, znie:
	„(9) Obvinený nesmie vykonávať práce, pri ktorých by prišiel do styku s výbušninami, zbraňami a návykovými látkami. S inými nebezpečnými látkami22c) môže obvinený pracovať iba vo výnimočnom prípade pod dohľadom príslušníka zboru alebo zamestnanca zboru.“.

Poznámka pod čiarou k odkazu 22c znie:
22c)  zákon č. 163/2001 Z.z. o chemických látkach a chemických prípravkoch.“.

24. Doterajší text § 35 sa označuje ako odsek 1 a dopĺňa sa odsekom 2, ktorý znie:
„(2) O zaradení do režimu, v ktorom bude obvinený vykonávať väzbu rozhodne riaditeľ ústavu alebo ním poverený príslušník najneskôr najbližší pracovný deň po prijatí obvineného do výkonu väzby.“.

25. Doterajší text § 36 sa označuje ako odsek 1 a dopĺňa sa odsekom 2, ktorý znie:
„(2) Obvinený v štandardnom režime môže, podľa § 21, telefonovať v trvaní 15 minút v priebehu 2 týždňov.“.

26. V názve piateho oddielu a v názve pod § 38 sa vypúšťa čiarka a slovo „priestupky“.
 
27. V § 38 ods. 1 sa za slovo „previnenie vkladá bodka a slová „a za priestupok“ vrátane odkazu a poznámky pod čiarou č. 23 sa vypúšťajú.

28. V § 38 sa vypúšťa odsek 4.
           
	Doterajšie odseky 5 až 9 sa označujú ako odseky 4 až 8.

29. V § 38 ods. 4 sa vypúšťajú slová „alebo priestupku“.

30.  § 40 vrátane nadpisu znie:

„Konanie o disciplinárnom previnení 
§ 40
  
	(1) Právo ukladať disciplinárny trest má v rozsahu ustanovenej disciplinárnej právomoci vedúci oddelenia výkonu väzby a samostatný referent režimu; o zhabaní veci rozhoduje vedúci oddelenia výkonu väzby.
(2)  O   uložení   disciplinárneho   trestu    treba   rozhodnúť   čo   najskôr   po   zistení
disciplinárneho previnenia a jeho objasnení.
	(3) O disciplinárnom  previnení  obvineného  sa  pred  uložením disciplinárneho trestu spíše záznam na predpísanom tlačive. Zo záznamu musia byť zrejmé údaje o  disciplinárnom previnení, najmä označenie miesta, času, spôsobu jeho spáchania, okolnosti, za ktorých bolo disciplinárne previnenie spáchané. Záznam o uložení disciplinárneho trestu sa po jeho vykonaní založí do osobného spisu obvineného. Uloženie disciplinárneho trestu, jeho druh, dôvod  a dátum uloženia sa zaznamená do osobnej karty obvineného.
	(4) Pred uložením disciplinárneho trestu musia byť objasnené okolnosti spáchania disciplinárneho previnenia a preukázaná vina obvineného. Obvinenému sa pred uložením disciplinárneho trestu musí umožniť, aby sa k veci vyjadril.
	(5) Vyjadrenie obvineného sa uvedie na predpísanom tlačive a predloží obvinenému na podpis. Ak obvinený vyjadrenie odmietne podpísať, príslušník zboru, v prítomnosti tretej osoby, uvedie túto skutočnosť  na predpísanom tlačive, pripojí dátum, svoj podpis, meno prítomnej osoby a jej podpis. 
	(6) Pri rozhodovaní o uložení disciplinárneho trestu sa prihliada najmä na povahu a závažnosť disciplinárneho previnenia, spôsob jeho spáchania, následky a okolnosti, za ktorých bol spáchaný, mieru zavinenia, pohnútky a  doterajší postoj obvineného k plneniu povinností.
	(7) Disciplinárny trest možno obvinenému uložiť do 30 dní odo dňa, keď sa o disciplinárnom previnení dozvedel ktorýkoľvek príslušník zboru alebo zamestnanec zboru v ústave, najneskôr však do jedného roka odo dňa jeho spáchania.
	(8) Za disciplinárne previnenie možno obvinenému uložiť len jeden disciplinárny trest; to neplatí, ak sa ukladá disciplinárny trest prepadnutia veci.
	(9) Ak nie je disciplinárne previnenie závažné, alebo obvinený sa takéhoto konania dopustil prvýkrát, možno previnenie riešiť aj pohovorom bez uloženia disciplinárneho trestu; o pohovore príslušník zboru urobí záznam v osobnej karte obvineného a na predpísanom tlačive.

31. Za § 40 sa vkladajú nové § 40a až 40f, ktoré znejú:

„§ 40a

	V konaní o disciplinárnom previnení je dôkazným prostriedkom všetko, čo môže prispieť k objasneniu skutku, najmä vlastné zistenia príslušníkov zboru, výpovede obvinených a iných osôb, veci listiny a ohliadka. Dôkazy musia byť označené konkrétne a to takým spôsobom, aby ich bolo možno preveriť. Ak je dôkazným prostriedkom výpoveď svedka, uvedie sa stručný obsah výpovede s jeho vlastnoručným podpisom. Ak je to potrebné na objasnenie skutku, príslušník zboru je oprávnený zaistiť vec alebo listinu na nevyhnutne potrebnú dobu. Priznanie obvineného nezbavuje príslušníkov zboru povinnosti preskúmať a dostupnými prostriedkami preveriť všetky okolnosti skutku. 

§ 40b
Rozhodnutie

	(1) Uloženie disciplinárneho trestu sa vykoná rozhodnutím na predpísanom tlačive. Rozhodnutie sa oznámi vyhlásením rozhodnutia obvinenému vtedy, ak sa obvinený vzdá nároku na doručenie písomného vyhotovenia rozhodnutia.
	(2) Obvinený potvrdí vyhlásenie alebo doručenie rozhodnutia podpisom; ak odmietne, použije sa  postup podľa § 40 ods. 5.
	(3) Rozhodnutie obsahuje náležitosti podľa osobitného predpisu25a).

Poznámka pod čiarou k odkazu 25a) znie:
„25a) Zákon č. 71/1967 Zb. o správnom konaní v znení neskorších predpisov.“.

§ 40c
Opravný prostriedok

	(1) Opravným prostriedkom proti rozhodnutiu o uložení disciplinárneho trestu je sťažnosť.
	(2) Obvinený má právo do troch dní odo dňa oznámenia rozhodnutia o uložení disciplinárneho trestu podať proti nemu sťažnosť. Odkladný účinok má len sťažnosť proti disciplinárnemu trestu prepadnutia veci a v prípade, ak tak ustanovuje osobitný predpis 25b).
	(3) Proti rozhodnutiu o uložení disciplinárneho trestu prepadnutia veci a rozhodnutí o zhabaní veci môže podať sťažnosť obvinený a osoba, ktorej sa rozhodnutie o zhabaní veci priamo týka. 
	(4) O sťažnosti rozhodne do piatich pracovných dní od jej podania bezprostredne nadriadený tomu, kto sťažnosťou napadnuté rozhodnutie vydal.

Poznámka pod čiarou k odkazu 25b) znie:
„25b) Napríklad § 70  Trestného poriadku“.

§ 40d

	Sťažnosť proti rozhodnutiu o uložení disciplinárneho trestu podľa § 40c možno podať písomne alebo ústne príslušníkovi zboru, ktorý disciplinárny trest uložil alebo jeho najbližšie nadriadenému. Ak bola sťažnosť podaná písomne, vyznačí sa na nej dátum jej prevzatia príslušníkom zboru. O sťažnosti podanej ústne sa urobí záznam na predpísanom tlačive, v ktorom sa uvedú podstatné dôvody sťažnosti a dátum podania. 

§ 40e

	(1) Ak je sťažnosť proti rozhodnutiu o uložení disciplinárneho trestu podaná v stanovenej lehote, príslušník zboru, ktorý je oprávnený rozhodnúť o sťažnosti proti rozhodnutiu o uložení disciplinárneho trestu je povinný preskúmať, či je preukázané, že sa disciplinárne previnenie stalo, či ho spáchal obvinený, či skutok je disciplinárnym previnením ako aj ďalšie významné okolnosti. Súčasne preskúma, či nebola prekročená disciplinárna právomoc príslušníka zboru, ktorý disciplinárny trest uložil.
	(2) Príslušník zboru, ktorý je oprávnený rozhodnúť o sťažnosti proti rozhodnutiu o uložení disciplinárneho trestu
a)	zamietne sťažnosť, ak bola podaná oneskorene,
b)	zamietne sťažnosť, ak je spáchanie disciplinárneho previnenia obvineným a jeho  zavinenie preukázané a  uložený  disciplinárny trest je úmerný závažnosti spáchaného disciplinárneho previnenia,
c)	zmení disciplinárny  trest, ak  je  spáchanie  disciplinárneho  previnenia obvineným a jeho zavinenie  preukázané, ale uložený  disciplinárny  trest  nie  je  úmerný závažnosti  spáchaného disciplinárneho previnenia,
d)	zruší rozhodnutie o uložení disciplinárneho trestu, ak neboli dostatočne objasnené všetky skutočnosti, ktoré sú pre uloženie disciplinárneho trestu významné, alebo ak sú doterajšie  dôkazy pre rozhodnutie nedostatočné a vráti vec na opätovné disciplinárne konanie   príslušníkovi zboru, ktorý disciplinárny trest uložil. Proti novému rozhodnutiu o uložení   disciplinárneho trestu má obvinený právo podať sťažnosť,
e)	zruší rozhodnutie o uložení disciplinárneho trestu, ak nie je preukázané, že sa obvinený disciplinárneho previnenia dopustil.
	(3) Rozhodnutie o sťažnosti proti rozhodnutiu o uložení disciplinárneho trestu príslušník zboru písomne odôvodní na predpísanom tlačive.

§ 40f

	Pri zmene alebo zrušení rozhodnutia o uložení disciplinárneho trestu podľa §  40e ods. 2 písm. c) a d)  sa pôvodne uložený disciplinárny trest, ak už bol aspoň z časti vykonaný, započíta do novouloženého disciplinárneho trestu. Ak započítanie nie je možné, prihliadne sa na túto skutočnosť pri stanovení druhu a výmery novoukladaného disciplinárneho trestu.“.

32. V § 42 ods. 1 sa vypúšťa 3. veta .

33. § 42 sa dopĺňa odsekom 4, ktorý znie:
„(4) O odpustení disciplinárneho trestu alebo o upustení od výkonu zvyšku disciplinárneho trestu rozhoduje príslušník zboru, ktorý o jeho uložení rozhodol, alebo príslušník zboru s vyššou disciplinárnou právomocou; záznam o upustení alebo odpustení sa vykoná do osobnej karty obvineného.“. 

34. V § 43 odsek 2 znie:
„(2) Disciplinárny trest sa zahladí, ak obvinený po dobu jedného roka od vykonania rozhodnutia o disciplinárnom treste nebol disciplinárne potrestaný.“. 

35. § 44 vrátane poznámok pod čiarou k nemu, znie:

„§ 44

	(1) Na organizovaní vzdelávacích, osvetových a záujmových aktivít pre obvinených umiestnených v oddiele so zmierneným režimom sa môžu podieľať aj štátne orgány, orgány územnej samosprávy, právnické osoby, záujmové združenia občanov, cirkvi, náboženské spoločnosti, nadácie a charitatívne organizácie, ktoré pôsobia v súlade s osobitnými predpismi27); podmienkou je súhlas riaditeľa ústavu a predloženie projektu.
	(2) Obvinený má právo na poskytnutie pomoci orgánom sociálnoprávnej ochrany a sociálnej kurately podľa osobitných predpisov28).
	(3) Obvinený má právo na poskytovanie duchovnej služby v rozsahu a za podmienok ustanovených v osobitných predpisoch a podľa pravidiel výkonu náboženských úkonov dohodnutých medzi cirkvami a náboženskými spoločnosťami a ústavom podľa osobitných predpisov29).
	(4) Duchovné služby môžu poskytovať len osoby vykonávajúce duchovenskú činnosť na základe poverenia štátom uznanej cirkvi alebo náboženskej spoločnosti.
	(5) Duchovné služby obvinenému v kolúznej väzbe možno poskytnúť len po predchádzajúcom súhlase orgánov činných v trestnom konaní alebo súdu; to neplatí ak duchovnú službu poskytuje väzenský kaplán alebo duchovný ústavu. Väzenský kaplán a duchovný ústavu vedie o poskytnutí duchovnej služby obvinenému v kolúznej väzbe evidenciu, ktorá sa na požiadanie dá k dispozícii príslušnému orgánu činnému v trestnom konaní alebo sudcovi.

Poznámky pod čiarou k odkazom 27, 28 a 29 znejú:
„27) Napríklad zákon č. 308/1991 Zb. v znení zákona č. 394/2000 Z.z., zákon č. 83/1990 Zb. o združovaní občanov v znení neskorších predpisov, zákon č. 34/2002 Z.z. o nadáciách a o zmene Občianskeho zákonníka v znení neskorších predpisov.
28)  Zákon č. 302/2005 Z.z. o sociálnoprávnej ochrane detí a sociálnej kuratele a o zmene a doplnení niektorých zákonov.
29) Napríklad zákon č. 308/1991 Zb. o slobode náboženskej viery a postavení cirkví a náboženských spoločností, Základná zmluva medzi Slovenskou republikou a Svätou stolicou (oznámenie Ministerstva zahraničných vecí Slovenskej republiky č. 326/2001 Z.z.), Zmluva medzi Slovenskou republikou a registrovanými cirkvami a náboženskými spoločnosťami č. 250/2002 Z.z. a Dohoda medzi Slovenskou republikou a registrovanými cirkvami a náboženskými spoločnosťami o výkone pastoračnej služby ich veriacim v ozbrojených silách a ozbrojených zboroch Slovenskej republiky č. 270/2005 Z.z.“.

36. V § 50 sa vypúšťa odsek 2.
	
	Doterajšie odseky 3 až 6 sa označujú ako odseky 2 až 5.

37. V § 54 ods. 1 sa za slová „z pracovnej odmeny“ vkladá čiarka a slová „nemocenských dávok a úrazových dávok“.
             
38. V § 54 ods. 3 písm. a) sa číslica odkazu k poznámke pod čiarou „28“ nahrádza číslicou „29“.   

39. V § 55 sa za odsek 1 vkladá nový odsek 2, ktorý znie:
„(2) Ak obvinenému, ktorý nemá peňažné prostriedky bola poskytnutá zdravotná starostlivosť a z rozpočtu ústavu mu nebol poskytnutý nenávratný peňažný príspevok podľa   § 16 ods. 2, je povinný nahradiť ju na základe rozhodnutia riaditeľa ústavu.“.

            	Doterajší odsek 2 sa označuje ako odsek 3.

40. § 56 znie:

„§ 56

(1) Ústav, ústav na výkon trestu odňatia slobody a generálne riaditeľstvo môže trvale upustiť od vymáhania trov spojených s výkonom väzby a zvýšených trov výkonu väzby
a)	od obvineného, ktorý bol právoplatným odsudzujúcim rozsudkom uznaný vinným a vyhostený   alebo   vydaný  do  cudziny, ak  je  zrejmé,  že  vymáhanie  trov  spojených    s výkonom väzby  a zvýšených trov výkonu väzby by bolo neúčelné a nehospodárne,
b)	ak je zrejmé, že suma,  ktorá  by sa vymohla, nepostačí ani na pokrytie nákladov      spojených s ich vymáhaním,
c)	ak vymáhanie trov  výkonu väzby a zvýšených trov výkonu väzby je spojené s nadmernými ťažkosťami,  pričom je  zrejmé,  že  ďalšie  vymáhanie  nebude  viesť  ani  k čiastočnému uspokojeniu pohľadávky, 
d)	ak je zrejmé, že majetok obvineného nepostačí ani na čiastočné uspokojenie pohľadávky,
e)	ak sa  najmenej  v období troch rokov idúcich za sebou až doteraz bezvýsledne vedie výkon rozhodnutia,
f)	ak nemohlo dôjsť k uspokojeniu pohľadávky ani vymáhaním od dedičov obvineného.
(2) Ústav, ústav na výkon trestu odňatia slobody a generálne riaditeľstvo trvale upustí od vymáhania trov spojených s výkonom väzby a zvýšených trov výkonu väzby, ak pohľadávka spojená s trovami výkonu väzby a zvýšenými trovami výkonu väzby sa premlčala a obvinený vzniesol námietku premlčania.
(3) Na trvalé upustenie od vymáhania pohľadávky vyššej ako desaťnásobok minimálnej mzdy sa vyžaduje súhlas Ministerstva spravodlivosti Slovenskej republiky.
(4) Rozhodnutie o trvalom upustení od vymáhania pohľadávky spojenej s trovami výkonu väzby a zvýšenými trovami výkonu väzby musí obsahovať najmä právny dôvod vzniku pohľadávky, výšku pohľadávky a dôvody upustenia od vymáhania  pohľadávky. Rozhodnutie nie je možné preskúmať súdom. Obvinený sa o trvalom upustení od vymáhania pohľadávky neupovedomuje.
(5) Pri trvalom upustení od vymáhania pohľadávok za náhradu škody na majetku štátu v správe ústavu sa postupuje primerane.
(6) Ak obvinený zomrel, pri vymáhaní trov spojených s výkonom väzby, zvýšených trov výkonu väzby a sumy určenej na náhradu škody na majetku štátu v správe ústavu, sa postupuje podľa Občianskeho zákonníka.40)
(7) Právo vymáhať pohľadávky na základe rozhodnutí o trovách výkonu väzby, zvýšených trovách výkonu väzby a sume určenej na náhradu škody na majetku štátu v správe ústavu sa premlčí po troch rokoch po uplynutí lehoty určenej  pre splnenie uloženej povinnosti.“.

41. V § 57 ods. 2 sa v slovách „klimatickým podmienkam alebo peňažné prostriedky“ sa spojka „alebo“ nahrádza spojkou „a“.

42. § 61 odsek 1 znie:
	„(1) Kde sa v tomto zákone hovorí o ústave, rozumie sa tým aj nemocnica.“.

Doterajšie odseky 1 až 3 o označujú ako odseky 2 až 4.

43. § 63 odsek 2 vrátane odkazov a poznámok k nim, znie:
	„(2) Hromadné informačné prostriedky45a) môžu spracovávať osobné údaje o obvinenom len za podmienok ustanovených osobitným predpisom45b) a spôsobom, ktorý nenarúša účel výkonu väzby a ústavný poriadok.“.

	Poznámky pod čiarou k odkazom 45a a 45b znejú:
„45a) § 3 ods. 2 zákona č. 81/1966 Zb.
 45b) Zákon č. 428/2002 Z.z. o ochrane osobných údajov v znení neskorších predpisov, zákon č. 576/2004 Z.z.“.
       
Doterajší odsek 2 sa označuje ako odsek 3.

44. § 65 odsek 1 znie:
	„(1) Riaditeľ ústavu rozhoduje podľa tohto zákona aj o
a)	výške trov spojených s výkonom väzby,
b)	zvýšených trovách výkonu väzby,
c)	náhrade škody na majetku štátu v správe ústavu.“.

45. V § 65 sa vypúšťajú odseky 2, 3 a 4.

            Doterajšie odseky 5 až 10 sa označujú ako odseky 2 až 7.

46. V § 65 ods. 2 sa vypúšťajú slová „zrážkami zo mzdy podľa osobitných predpisov“.

47. V § 65 sa za odsek 2 vkladá odsek 3, ktorý znie:	
„(3) Právo vymáhať pohľadávky uvedené v odseku 2 sa premlčí za desať rokov odo dňa vykonateľnosti rozhodnutia.“.

	Doterajšie odseky 4 až 7 sa označujú ako odseky 5 až 8.

48. V § 66 písmená k) až p) znejú:
„k) nosení preukazu obvineného,
l) zrážkach z pracovnej odmeny a poradí zrážok u obvineného,
m) určení trov výkonu väzby,
n) určení výšky a náhrade škody na majetku štátu v správe ústavu,
o)  určení výšky a zrážkach na úhradu zvýšených trov výkonu väzby u obvineného,
p)  podmienkach    financovania   a   vykonávania   činností   zameraných   na   zaraďovanie      obvineného do práce.“.

Čl. II

	Tento zákon nadobúda účinnosť  1. januára 2008.